Komunikazzjoni mill-Kummissjoni - Il-bini ta’ l-ERA ta’ l-għarfien għat-tkabbir ekonomiku /* KUMM/2005/0118 finali */





Brussel 6.4.2005 KUMM(2005) 118 finali KOMUNIKAZZJONI MILL-KUMMISSJONI Il-bini ta’ l-ERA ta’ l-għarfien għat-tkabbir ekonomiku 1. ŻONA EWROPEA TA’ RIĊERKA (ERA) TA’ L-GĦARFIEN GĦAT-TKABBIR EKONOMIKU: RIŻORSA U OPPORTUNITÀ TA’ L-UE 1.1. It-twettiq ta’ l-għanijiet ta’ Liżbona L-investiment fl-għarfien huwa l-aħjar mod sabiex l-Ewropa trawwem tkabbir sostenibbli f’ekonomija globalizzata … | Il-Kummissjoni Ewropea stabbiliet bħala miri ta’ prijorità għall-UE li trawwem il-prosperità u s-solidarjetà sostenibbli, li torbot l-UE mill-ġdid maċ-ċittadini, u li tagħmel lill-Unjoni sieħba b’saħħitha fuq il-livell dinji. Il-politika tar-riċerka ta’ l-UE, u l-proposta għall-Programm ta’ Qafas ġdid li se jgħin biex jimplimentaha, jirriflettu l-impenn li jitwettqu dawn l-għanijiet. Bħala l-mutur għar-riċerka u t-tixrid ta’ l-għarfien, ir-riċerka hija fuq kollox indispensabbli fl-implimentazzjoni ta’ l-istrateġija ta’ Liżbona biex tagħmel mill-Ewropa l-ekonomija l-iktar dinamika, kompetittiva, u bbażata fuq l-għarfien fid-dinja, kapaċi li ssostni t-tkabbir ekonomiku, l-impjiegi, u il-koeżjoni soċjali. L-istateġija ta' Liżbona, fil-fatt, hija l-programm ta’ l-UE għal-ilħiq ta' bilanċ bejn it-tkabbir ekonomiku, il-kompetittività u l-impjiegi min-naħa l-waħda, u s-sostennibilità soċjali u ambjentali min-naħa l-oħra. Fil-qofol, Liżbona hija dwar is-sostenn tal-mudell Ewropew tas-soċjetà għall-ġenerazzjonijiet preżenti u futuri, quddiem iż-żieda fil-kompetizzjoni globali u l-popolazzjonijiet li qed jixjieħu. L-għarfien huwa l-pedament li fuqu jistrieħ kull komponent ta’ l-istateġija tal-Liżbona. L-ekonomija ta’ llum u l-benesseri taċ-ċittadini jiddependu fuq il-progress fl-għarfien u l-konverżjoni tiegħu fi prodotti, proċessi u servizzi ġodda. B’mod partikolari dan huwa l-każ għall-Ewropa, li ma tistax tikkompeti fuq il-bażi tar-riżorsi naturali, u li mhux beħsiebha tikkompeti fuq il-bażi ta’ xogħol irħis jew għall-ispejjeż ta’ l-ambjent. L-Ewropa trid twieġeb billi żżid il-produttività u l-valur miżjud tal-prodotti u s-servizzi. Fl-istess ħin, l-għarfien huwa l-ikbar komponent tal-ħajja Ewropea. Huwa jsejjes l-iżvilupp sostenibbli: it-titjib fl-istandards ta' l-għixien, il-kwalità tal-ħajja, is-saħħa u l-ambjent ilkoll jiddependu ħafna mill-avvanz fl-għarfien u l-applikazzjonijiet tiegħu għall-isfidi li għandha quddiemha s-soċjetà. L-investiment fl-għarfien huwa żgur l-aħjar, u forsi l-uniku, mezz għall-UE biex trawwem it-tkabbir ekonomiku u li tkattar u ttejjeb l-impjiegi, filwaqt li fl-istess ħin tiżgura l-progress soċjali u s-sostennibbiltà ambjentali. Fi kliem ieħor, hija l-opportunità għall-Ewropa sabiex isaħħaħ il-mudell tas-soċjetà tagħha. Ir-rwol ċentrali ta' l-għarfien intgħaraf mill-Grupp ta' Livell Għoli dwar Liżbona li, taħt il-presidenza ta' Wim Kok[1], irrakkomanda ir-realizzazzjoni tas-soċjetà ta’ l-għarfien bħala l-ogħla prijorità għall-UE. Fil-proposti tagħha għar-reviżjoni ad interim ta’ l-istateġija ta’ Liżbona, il-Kummissjoni enfasizzat l-għarfien u l-innovazzjoni bħala l-polz tat-tkabbir ekonomiku Ewropew u ressqet miżuri biex tħaffef l-isforzi sabiex jitqawwa l-għarfien għall-fini tat-tkabbir. Il-Parlament Ewropew ikkonferma bil-qawwa dan l-istess messaġġ fir-riżoluzzjoni tiegħu ta’ Marzu 2005 dwar il-Linji ta’ Gwida għall-Politika Futura ta’ l-UE għall-Appoġġ tar-Riċerka fuq il-bażi tar-rapport tas-Sinjura Locatelli[2]. Il-UE għadha kif ikkonfermat mill-ġdid, fl-għola livell, il-mira tagħha ta’ Liżbona. Fil-Kunsill Ewropew ta’ Marzu 2005, il-kapijiet ta’ l-Istati u tal-gvernijiet Ewropej iddikjaraw l-għan tagħhom li jżidu l-potenzjal għat-tkabbir ekonomiku u li jsaħħu il-kompetittività Ewropea billi jinvestu fuq kollox fl-għarfien, l-innovazzjoni u l-kapital uman. | 1.2. It-tħaddim tat-trijangolu tar-riċerka, l-edukazzjoni u l-innovazzjoni …madankollu, l-UE tinvesti ħafna inqas fl- R&D mill-isħab tagħha fil-kummerċ | Sabiex issir ekonomija kompetittiva u bbażata fuq l-għarfien b’mod ġenwin, l-Ewropa għandha titjieb fil-produzzjoni tal-għarfien mir-riċerka, fit-tixrid ta' dan l-għarfien permezz ta’ l-edukazzjoni u fl-applikazzjoni tiegħu permezz ta’ l-innovazzjoni. Dan “it-trijangolu ta’ l-għarfien” tar-riċerka, innovazzjoni u edukazzjoni jaħdem l-aħjar meta f' kundizzjonijiet li jippremjaw l-għarfien li jitħaddem għall-benefiċċju ta’ l-ekonomija u s-soċjetà. Illum l-UE tagħti biss 1.96% mill-PGD tagħha għar-riċerka u l-iżvilupp, imqabbla mat-2.59% għall-Istati Uniti, 3.12% għall-Ġappun u 2.9% għall-Korea. Id-differenza bejn l-Istati Uniti u l-UE bħalissa hija ta’ EUR 130 biljun fis-sena, li 80% minnhom jistgħu jiġu attribwiti għad-differenza fl-infiq tas-settur privat fir-riċerka u l-iżvilupp. F’Marzu ta' l-2002, il-Kunsill Ewropew ta’ Barċellona stabbilixxa l-mira li l-isforz Ewropew għar-riċerka jiżdied għal3% tal-PGD ta’ l-UE, li żewġ terzi minnhom għandhom jiġu mill-investiment privat. F’Marzu ta’ l-2005 il-Kunsill Ewropew għadu kif ikkonferma din il-mira mill-ġdid. Sabiex tintlaħaq din il-mira jinħtieġu sforzi mill-ġdid mill-Istati Membri u mill-UE biex jissaħħaħ l-iffinanzjar għar-riċerka pubblika u biex jittejbu il-“kundizzjonijiet ta’ qafas” għall-investiment privat fl-R&D u l-isfruttament bla dewmien ta’ l-iskoperti u l-invenzjonijiet. Fil-kuntest tal-proposti tagħha għar-revizjoni ad interim ta’ l-istrateġija ta’ Liżbona, il-Kummissjoni Ewropea ħabbret l-intenzjoni tagħha li tressaq proposti għal miżuri bħal dawn, bħad-dħul ta’ inċentivi fiskali għar-riċerka u żvilupp, ir-reviżjoni tar-regoli għall-għajnuna statali sabiex jitrawmu r-riċerka u l-innovazzjoni, it-titjib u l-adattament tas-sistemi tad-drittijiet tal-proprjetà intellettwali, it-tħaffif ta’ l-operazzjonijiet tal-kapital ta’ riskju fil-livell Ewropew u t-tisħiħ tar-rabtiet bejn l-universitajiet u l-industrija. Fl-istess waqt, il-Kummissjoni Ewropea qed tqiegħed l-ekonomija ta’ l-għarfien fiċ-ċentru ta’ bosta programmi finanzjarji ta’ l-UE. | 1.3. Il-mobilizzazzjoni ta’ l-istrumenti finanzjarji ta’ l-UE fis-servizz ta’ l-għarfien għat-tkabbir. Ħafna mill-programmi ta’ l-UE se jikkontribwixxu biex iħeġġu l-għarfien għat-tkabbir iżda l-programm tar-riċerka huwa l-qalba tal-politika ta’ l-għarfien tagħha. | Il-perspettivi finanzjarji ġodda ta' l-UE għall-perjodu 2007-2013 proposti mill-Kummissjoni Ewropea, imfassla l-aktar fuq l-aġenda ta' Liżbona, ikabbru ir-rwol ta’ l-għarfien u l-innovazzjoni fil-baġit tal-ġejjieni ta’ l-UE. Għandha tiġi mmobilizzata firxa wiesa’ ta’ għodda għall-iffinanzjar sabiex tagħti għajnuna koerenti fit-twettiq ta’ l-ekonomija ta’ l-għarfien. L-aktar rilevanti huma: Il-Fondi Strutturali u ta’ Koeżjoni, sabiex isaħħu l-kapaċitajiet ta’ l-għarfien ġewwa l-Unjoni Ewropea kollha billi jestendu il-kapaċitajiet tar-riċerka u l-iżvilupp għar-reġjuni inqas avvanzati u billi jiżguraw, permezz ta’ l-innovazzjoni, l-edukazzjoni u l-infrastruttura moderna, li l-frott tar-riċerka jinfirex mar-reġjuni kollha. Ir-riċerka u l-iżvilupp, l-innovazzjoni u t-tranżizzjoni lejn ekonomija ta’ l-għarfien huma fost il-priortitajiet ewlenin fi ħdan it-tliet għanijiet ġodda tal-politika reġjonali ta’ l-UE (Konverġenza, Kompetittività Reġjonali, u Kooperazzjoni Territorjali Ewropea); Il-Programm ta’ Qafas għall-Kompetittività u l-Innovazzjoni, biex titjieb il-kapaċità Ewropea għall-innovazzjoni , permezz ta’ sostenn għall-SMEs innovattivi, netwerks ta’ innovazzjoni, it-tixrid tar-riżultati, it-trasferiment tat-teknoloġija u l-iffinanzjar ta’ l-innovazzjoni teknoloġika permezz ta' kapital ta' riskju; Il-ġenerazzjoni l-ġdida ta’ Programmi ta’ l-Edukazzjoni u t-Taħriġ, biex ikabbru il-kapaċità għall-produzzjoni, il-kontroll u l-isfruttament ta' l-għarfien fl-Ewropa, permezz ta’ azzjoni integrata fuq l-edukazzjoni matul il-ħajja u t-taħriġ, li jkopri b’mod partikolari l-edukazzjoni universitarja u t-taħriġ tar-riċerkaturi. Netwerks Trans-Ewropej, biex fuq l-iskala pan-Ewropea jifirxu infrastrutturi avvanzati u sistemi dderivati minn u li jappoġġaw iktar l-innovazzjoni u l-R&D (bħalGalileo). Il-Fond ġdid Agrikolu Ewropew għall-Iżvilupp Rurali , li għandu bħala prijoritajiet iż-żieda tal-kompetittività fil-qasam ta’ l-agrikoltura u l-koltivazzjoni tal-foresti, il-ġestjoni sostenibbli ta’ l-art, id-diversifikazzjoni ta’ l-ekonomija rurali u l-kwalità tal-ħajja fiż-żoni rurali. Min-naħa tar-riċerka tat-“trijangolu ta’ l-għarfien”, l-azzjoni ċentrali għall-iżvilupp ta’ l-ekonomija ta’ l-għarfien u tal-kompetittività ta’ l-UE fuq il-livell globali huwa s-seba’ Programm ta’ Qafas għar-Riċerka , li se jimplimenta l-intestatura dwar ir-riċerka u l-iżvilupp fil-baġit ta’ l-UE mill-2007 sa l-2013 . | - 2. IS-SEBA’ PROGRAMM TA’ QAFAS TA’ RIĊERKA: 4 GĦANIJIET Erba’ għanijiet ewlenin għar-riċerka ta’ l-UE jirriżultaw minn konsultazzjoni wiesgħa mal-pubbliku: | F’Ġunju ta’ l-2004, Komunikazzjoni mill-Kummissjoni dwar il-ġejjieni tal-politika tar-riċerka Ewropea[3] immarkat evoluzzjoni lejn politika ta’ riċerka b’mod sħiħ fil-livell Ewropew, li tkopri firxa wiesgħa tal-ħtiġijiet u tal-kategoriji tar-riċerka. Il-Kummissjoni pproponiet strateġija bbażata fuq għadd ta’ orjentazzjonijiet: il-konsolidazzjoni ta’ l-appoġġ għall-proġetti kollaborattivi transnazzjonali dwar suġġetti marbuta ma’ politika pubblika prinċipali; it-tnedija ta’ sħubijiet aktar fit-tul bejn is-settur pubbliku u dak privat biex jappoġġaw l-iżvilupp teknoloġiku orjentat lejn l-industrija; it-tisħiħ mill-ġdid ta’ l-appoġġ ta' l-UE għar-riċerka bażika; u t-teħid ta' azzjonijiet ġodda fl-oqsma li jipprovdu valur miżjud għoli għall-UE, bħat-tfassil ta’ infrastrutturi ġodda tar-riċerka li jmorru lil hinn mill-kapaċitajiet ta' Stat Membru waħdieni. Dan l-istrateġija ġiet diskussa b'mod estensiv fil-Kunsill, il-Parlament Ewropew, il-Kumitat tar-Reġjuni u l-Kumitat Ekonomiku u Soċjali. Kienet ukoll is-suġġett ta’ konsultazzjoni wiesgħa tal-komunità xjentifika, l-industrija u partijiet interessati oħrajn. Fuq din il-bażi, il-Kummissjoni qed tipproponi Programm ta’ Qafas ta’ Riċerka ġdid b’erba’ għanijiet, kull wieħed appoġġat mill-programm tiegħu stess. L-erba’ programmi huma: | 2.1. Kooperazzjoni li permezz tal-ħidma konġunta tiġi minn ta' quddiem f'oqsma xjentifiċi u teknoloġiċi ewlenin; | Biex tiġi minn ta' quddiem f’oqsma xjentifiċi u teknoloġiċi billi tappoġġa l-kooperazzjoni bejn l-universitajiet, l-industrija, iċ-ċentri ta’ riċerka u l-awtoritajiet pubbliċi fl-Unjoni Ewropea kollha kif ukoll fil-bqija tad-dinja. B’iktar minn nofs it-total tal-baġit tas-7 Programm ta’ Qafas, dan il-programm se jkopri l-firxa kollha ta’ l-attivitajiet ta’ riċerka li jitwettqu b'kooperazzjoni transnazzjonali, minn proġetti ta’ kollaborazzjoni u n-netwerks għall-koordinazzjoni ta’ programmi ta’ riċerka nazzjonali. Fi ħdan kull qasam tematiku, se jsir użu flessibbli ta’ l-azzjonijiet u l-iskemi ta' l-iffinanzjar kollha biex jintlaħqu bl-aħjar mod l-għanijiet tat-tema kkonċernata. L-organizzazzjoni tat-temi kollha fi programm wieħed se tiffaċilita strateġiji konġunti fost it-temi biex jingħelbu l-isfidi ta’ interess komuni, u b’hekk titħeġġeġ ukoll il-multidixxiplinarjetà. L-effett katalitiku ta’ l-iffinanzjar tal-Komunità fuq infiq pubbliku ieħor se jiġi msaħħaħ permezz ta’ azzjonijiet imkabbra ta l-ERANET li se jsaħħu r-riċerka f’oqsma speċifiċi permezz ta’ programmi nazzjonali konġunti. Il-kooperazzjoni internazzjonali bejn l-UE u l-pajjiżi terzi hija dimensjoni importanti ta’ din l-azzjoni: jittieħdu azzjonijiet speċifiċi, skond it-temi indirizzati, ma’ pajjiżi jew gruppi ta’ pajjiżi terzi lil hinn mill-UE, fejn hemm interess reċiproku li dan iseħħ. | 2.2. Ideat li tissaħħaħ l-eċċellenza tal-bazi ta’ l-għarfien ta’ l-UE billi titrawwem il-kompetizzjoni fost ir-riċerkaturi fil-livell ta’ l-UE; | Sabiex il-kreattività u l-eċċellenza tar-riċerka Ewropea tiġi stimulata permezz ta' l-iffinanzjar tar-“riċerka fil-fruntieri ta’ l-għarfien” imwettqa minn timijiet individwali li jikkompetu ma' xulxin fil-livell Ewropew. Sabiex tiddaħħal dinamika ġdida fir-riċerka billi tiġi ppremjata l-eċċellenza permezz tal-kompetizzjoni u billi jinġibdu l-aħjar imħuħ, se jinħoloq Kunsill Ewropew tar-Riċerka biex jiffinanzja proġetti mmexxija mir-riċerkaturi fl-oqsma kollha xjentifiċi u teknoloġiċi, li jinkludu l-inġinerija, ix-xjenzi soċjo-ekonomiċi u l-umanistika. Il-proġetti se jintgħażlui fuq il-kriterju waħdieni ta' l-eċċellenza, skond il-ġudizzju ta' reviżuri li jkunu esperti ugwali fil-qasam. Il-Kunsill Ewropew tar-Riċerka se jaġixxi b’awtonomija sħiħa, taħt it-tmexxija ta’ grupp ta’ xjenzati eminenti minn għadd ta' dixxiplini maħtura mill-Kummissjoni fuq il-pariri tal-komunità xjentifika. It-twaqqif ta’ Kunsill Ewropew tar-Riċerka fi ħdan il-Qafas tal-Komunità Ewropea jipprovdi l-aħjar garanzija għall-awtonomija tiegħu. | 2.3. Nies jissaħħu l-prospetti tal-karriera u l-mobilità tar-riċerkaturi tagħna; | Biex jiżviluppa u jissaħħaħ il-potenzjal uman għar-riċerka Ewropea permezz ta’ appoġġ għall-istħarriġ, il-mobilità u l-iżvilupp tal-karrieri Ewropej fir-riċerka. Dan il-programm se jsaħħaħ l-attivitajiet eżistenti "Marie Curie" ta' appoġġ lir-riċerkaturi, permezz ta' konċentrazzjoni akbar fuq l-aspetti ewlenin ta' l-iżvilupp tal-ħiliet u tal-karriera, fuq iż-żieda fil-mobilità bejn l-università u l-industrija u fuq it-tisħiħ ta' l-irbit mas-sistemi nazzjonali. | 2.4. Kapaċitajiet u jiġu żviluppati u sfruttati bis-sħiħ il-kapaċitajiet ta’ riċerka ta’ l-UE b'infrastrutturi fuq skala kbira, kooperazzjoni reġjunali u SMEs innovattivi. | Sabiex tissaħħaħ il-kapaċità tar-riċerka u l-innovazzjoni madwar l-Ewropa. Sabiex jiġi żgurat l-aħjar użu u żvilupp fl-infrastrutturi tar-riċerka ; l-appoġġ tar-raggruppamenti reġjonali ddedikati għar-riċerka; ir-realizzazzjoni tal-potenzjal kollu għar-riċerka li għandhom ir-reġjuni ta' konverġenza u dawk l-iktar remoti ta' l-UE; l-appoġġ għar-riċerka għall-benefiċċju ta’ l-SMEs; biex x-xjenza u s-soċjetà jinġiebu iktar fil-qrib ta’ xulxin; u l-iżvilupp u l-koordinazzjoni ta’ politika ta’ kooperazzjoni fit-teknoloġija u xjenza internazzjonali. Permezz ta’ l-impatt konġunt tagħhom, dawn il-programmi jilħqu l-għanijiet għall-ħolqien u t-tisħiħ tal-poli ta’ eċċellenza Ewropej fl-oqsma varji. | 3. KONTINWITÀ, B'IMPULS ĠDID BIEX JINTLAĦQU L-MIRI TA’ LIŻBONA Il-programm il-ġdid se jibni fuq is-suċċessi tal-passat għar-realizzazzjoni ta’ Żona ta’ Riċerka Ewropea, | Filwaqt li tinżamm il-kontinwità meħtieġa ma’ ta’ qabel u jkompli jinbena fuq l-aħjar prassi, is-7 Programm ta’ Qafas il-ġdid mhux se jkun “sempliċement Programm ta’ Qafas ieħor”. Fil-kontenut tiegħu, l-organizzazzjoni, il-modi ta’ implimentazzjoni u l-għodod ta’ l-immaniġjar, huwa mfassal bħala kontribut ewlieni għall-istrateġija ta’ Liżbona mnedija mill-ġdid. | 3.1. Jitqiegħed l-emfasi fuq it-temi ta’ riċerka iktar milli fuq l-“istrumenti” filwaqt li jiżdiedu l-ispażju u s-sigurtà ma' l-oqsma ta’ riċerka tal-preżent. | Is-6 Programm ta’ Qafas kien imfassal biex jgħin għar-realizzazzjoni taż-Żona ta’ Riċerka Ewropea. Qiegħed enfażi qawwija fuq l-istrumenti ġodda għall-istrutturar ta’ l-isforzi ta’ riċerka u għat-tegħlib tal-frammentazzjoni. Sabiex tinġema' massa kritika ta’ riżorsi u tiġi evitata d-dispersjoni, is-6 Programm ta’ Qafas ikkonċentra bis-sħiħ fuq numru żgħir ta’ temi u suġġetti. Is-7 Programm ta’ Qafas se jkompli jappoġġa r-realizzazzjoni taż-Żona tar-Riċerka Ewropea, li hija fil-qofol tal-politika tar-riċerka ta’ l-UE. Iżda b'insistenza jenfasizza t-temi ta’ riċerka f’oqsma fejn l-UE għandha tissaħħaħ u tisfrutta aħjar il-bażi ta’ għarfien tagħha, tiżviluppa t-tmexxija fit-teknoloġija u ttejjeb il-viżibiltà ta’ l-azzjoni tar-riċerka tagħha. It-temi identifikati huma msejsa l-aktar fuq dawk tas-6 Programm ta’ Qafas u jikkorrispondu għal oqsma ewlenin għall-progress ta’ l-għarfien, rotot xjentifiċi u teknoloġiċi promettenti li bħalissa qegħdin jinfetħu, u kwestjonijiet soċjali, ekonomiċi u industrijali ta' sfida li l-UE qed tiffaċċa. L-għan kumplessiv huwa li jingħata kontribut għall-iżvilupp sostenibbli, kemm fi ħdan l-UE kif ukoll fuq il-livell globali. Mat-temi li diġà ġew indirizzati fis-6 Programm ta’ Qafas bħas-saħħa, il-bijoteknoloġija, it-teknoloġija ta’ informazzjoni, in-nano-teknoloġija, it-trasport, l-enerġija u l-ambjent, żdiedu żewġ temi ġodda : ir-riċerka dwar is-sigurtà u dik dwar l-ispazju, rifless ta' l-importanza dejjem tikber li l-UE tat lil dawn l-oqsma dan l-aħħar[4]. Fi ħdan kull tema, se titħalla biżżejjed flessibilità biex takkomoda s-suġġetti emerġenti ta’ interest xjentifiku, industrijali jew ta’ politika. Għal oqsma xjentifiċi ta’ prijorità li jħaddnu għadd ta’ temi, il-Kummissjoni se tiżgura integrazzjoni kkoordinata u orizzontali, inkluż permezz ta’ strutturi rilevanti interni ta’ koordinazzjoni. Żona ta' prijorità ta' dan it-tip tħaddan fiha x-xjenzi u t-teknoloġiji tal-baħar. | 3.2. Sabiex jintlaħqu il-ħtiġijiet ta’ l-industrija U jissaħħu r-rabtiet mal-kompetittività, fuq il-bażi ta’ l-aġendi tar-riċerka minn pjattaformitat- teknoloġija, u bil-ħidma flimkien ma’ programm ġdid dwar il-Kompetittività u l-Innovazzjoni. | It-tisħiħ ta’ l-investiment fir-riċerka u ż-żieda fil-kontenut teknoloġiku ta’ l-industrija huma essenzjali biex tiġi żgurata il-kompetittività ta’ l-intrapriżi Ewropej. Fil-livell Ewropew, il-Programm ta’ Qafas għar-Riċerka jikkontribwixxi għal dawn l-għanijiet bl-iffinanzjar tal-proġetti R&D ta' rilevanza industrijali u billi jistimola l-ħidma flimkien ta' l-aħjar talent mill-universitajiet u l-kumpaniji. Is-7 Programm ta’ Qafas huwa mfasssal biex jilħaq aħjar il-ħtiġijiet ta’ l-industrija. Fejn dan ikun rilevanti għall-industrija, id-definizzjoni ta' programmi ta’ ħidma se tagħmel użu mill-aġendi strateġiċi ta’ riċerka żviluppati minn pjattaformi tat-teknoloġija mmexxija mill-industrija. Dawn l-aġendi strateġiċi ta’ riċerka, li jippreżentaw id-dimensjoni Ewropea ta' l-isfidi tar-riċerka, jinfluwenzaw ukoll il-programmi nazzjonali ta’ riċerka. Barra minn hekk, billi jħarsu dejjem lejn il-potenzjal fis-suq ta’ invenzjonijiet ġodda, jgħinu biex tingħeleb id-dgħufija ta’ l-Ewropa fil-kummerċjalizzazzjoni tar-riżultati tar-riċerka. Azzjonijiet biex isostnu r-riċerka għall-SMEs imwettqa mill-universitajiet u ċ-ċentri ta’ riċerka se jitkabbru b'mod sinifikanti. Il-Programm ta’ Qafas għar-Riċerka u l-Programm ta’ Qafas għall-Kompetittività u l-Innovazzjoni (CIP) se jaħdmu flimkien, u b'ħafna rbit bejniethom, b'sostenn għall-miri ta' Liżbona. Il-programm CIP sejjer, pereżempju, jappoġġja n-netwerks li jgħinu l-SMEs biex jipparteċipaw fil-Programm ta’ Qafas għar-Riċerka, u jiffinanzja Skema ta’ Appoġġ għall-Innovazzjoni fin-Negozju kif ukoll faċilità ġdida ta' Tkabbir Għoli u Innovattiva għall-SMEs li timmira li tnaqqas il-firda fis-suq ta' l-ekwità li żżomm l-SMEs milli jisfruttaw ir-riżultati tar-riċerka. Inizjattivi kbar ta’ riċerka industrijali u teknoloġika fuq skala Ewropea se jitniedu f’numru żgħir ta’ oqsma ta’ rilevanza partikolari għall-UE (ara hawn taħt). Barra minn hekk, il-parteċipazzjoni ta’ l-industrija fl-iskemi kollha ta’ l-iffinanzjar se tiġi inkoraġġita u attenzjoni speċjali se tingħata wkoll biex l-industrija titħeġġeġ tikkontribwixxi aktar attivament fin-Netwerks ta’ l-Eċċellenza. | 3.3. Tisħiħ tar-rabtiet ma’ l-isforzi nazzjonali u privati Inizjattivi bejn is-settur pubbliku u dak privat fit-Teknoloġija se jingħataw appoġġ fl-oqsma ta’ l-ikbar interess bħall-mediċini innovattivi jew il-ġestjoni tat-traffiku ta’ l-ajru, u jinġemgħu flimkien l-isforzi nazzjonali kollha, pereżempju fil-metroloġija u l-bijoteknoloġija, kollha jintgħażlu fuq il-bażi ta’ kriterji ċari bħalma hma l-valur miżjud, l-effett ta’ amplifikazzjoni, u l-impenn privat ta’ l-għola livell. | It-tisħiħ tar-rabtiet u l-koerenza bejn il-politika u l-attivitajiet ta' l-UE u nazzjonali huwa ċentrali għall-aġenda ta’ Liżbona. Fis-7 Programm ta’ Qafas, dan se jinkiseb l-aktar permezz tad-dħul ta’ tipi ta’ inizjattivi fuq skala kbira u ffinanzjati minn għadd ta’ sorsi “Inizjattivi Konġunti fit-Teknoloġija” f’oqsma ta’ interess pubbliku ewlieni dwar suġġetti identifikati permezz ta’ djalogu ma’ l-industrija, b’mod partikolari fil-Pjattaformi Ewropej tat-Teknoloġija. Inizjattivi Teknoloġiċi bħal dawn se jkunu ankrati fis-sod fl-oqsma tematiċi tal-programm ta’ Kooperazzjoni. F’dan l-istadju, fl-oqsma tal-mediċina innovattiva, in-nanoelettronika, is-sistemi integrati, l-aeronawtika u l-ġestjoni tat-traffiku ta’ l-ajru, iċ-ċelloli ta’ l-idroġenu u tal-fjuwil, u s-sorveljanza globali għall-ambjent u għas-sigurtà huma previsti Inizjattivi Konġunti fit-Teknoloġija li jistgħu jieħdu il-forma ta’ ħidmiet konġunti. Fil-kuntest tal-programm ta’ l-Euratom, jistgħu jiġu kkunsidrati Ħidmiet Konġunti, pereżempju għall-iskart nukleari. Temi oħra possibbli se jiġu identifikati sussegwentement permezz tax-xogħol ta’ pjattaformi fit-teknoloġija, pereżempju fil-qasam ta’ l-enerġija. Implimentazzjoni konġunta ta' programmi nazzjonali ta’ riċerka fuq il-bażi ta’ l-Artikolu 169 tat-Trattat. Din il-possibilità s’issa ġiet sfruttata darba biss, permezz ta’ programm konġunt dwar riċerka klinika biex jiġu żviluppati l-vaċċini u t-terapiji għall-HIV, il-malarja u t-tuberkulożi. Bħalissa qed jiġu eżaminati diversi inizjattivi dwar temi bħal, pereżempju, il-metroloġija, il-bijoteknoloġija, ix-xjenzi soċjali u r-riċerka dwar l-ilma. Inizjattivi fuq skala kbira bħal dawn se jikkorrispondu wkoll għall-istrateġiji tat-temi taħt il-programm Kooperazzjoni. Infrastrutturi ġodda ta’ Interess Ewropew, li jiżguraw servizz għall-komunità xjentifika u l-industrija fuq il-livell Ewropew. Mekkaniżmu simili għal dak użat fin-Netwerks Trans-Ewropej se jiġi stabbilit, fuq il-bażi tal-ħidma tal-Forum Strateġiku Ewropea għall-Infrastrutturi tar-Riċerka. Se tiġi esplorata s-sinerġija qawwija mal-Fondi Strutturali. Dawn l-inizjattivi għandhom tliet karatteristiċi komuni: Se jiġu deċiżi direttament mill-Kunsill u l-Parlament (jew il-Kunsill f’konsultazzjoni mal-Parlament), fuq il-bażi ta' proposta mill-Kummissjoni Ewropea skond l-Artikolu 166 (3)[5], 169[6] jew 171[7] tat-Trattat; Huma partikolarment adattati għall-inizjattivi ta' “ġeometrija varjabbli” li jlaqqgħu flimkien dawk il-pajjiżi li jkunu l-iktar interessati; Jiġu implimentati permezz ta’ pjanijiet finanzjarji li jgħaqqdu, fi proporzjonijiet varjabbli, għadd ta’ għejun u tipi ta’ ffinanzjar: iffinanzjar privat; iffinanzjar nazzjonali; appoġġ mill-Programm ta’ Qafas; kontribuzzjonijiet minn għejun oħra ta’ l-UE, bħal ma huma l-Fondi Strutturali u l-Bank Ewropew għall-Investiment (EIB). L-oqsma adattati għal dawn it-tlett kategoriji bħalissa qed jiġu esplorati mill-Kummissjoni f’rabta mill-qrib ma’ l-industrija, il-komunità xjentifika u l-awtoritajiet pubbliċi. Is-suġġetti preċiżi se jiġu identifikati fuq il-bażi ta’ żewġ tipi ta' kriterji. Kriterji ġenerali se jinkludu l-valur miżjud tat-twettiq ta’ azzjoni fuq skala Ewropea u l-impossibiltà li jintlaħqu l-miri permezz ta’ l-iskemi ta’ ffinanzjar “standard” tas-7 Programm ta’ Qafas. Kriterji specifiċi jinkludu l-impenn industrijali ta' l-ogħla livell u l-kapaċità għall-amplifikazzjoni ta’ l-iffinanzjar nazzjonali u privat fil-każ ta’ Inizjattivi Konġunti fit-Teknoloġija. Is-7 Programm ta’ Qafas se jkollu wkoll “Faċilità Finanzjarja għat-Tqassim tar-Riskju” immirata biex trawwem investiment privat fir-riċerka billi ttejjeb l-aċċess għas-self mill-Bank Ewropew għall-Investiment (EIB) għal azzjonijiet Ewropej kbar ta’ riċerka. Dan il-mekkaniżmu se jiffaċilita iktar self mill-EIB għall-azzjonijiet RTD (Inizjattivi konġunti fit-teknoloġija, proġetti kollaborattivi kbar u infrastrutturi ġodda għar-riċerka). | - 3.4. Biex il-potenzjal ta’ l-UE jiġi sfruttat għal kollox Sabiex jintuża l-potenzjal sħiħ tar-riċerka ta’ l-Unjoni mkabbra, appoġġ speċjali se jingħata lir-reġjuni, lill-SMEs u lix- “xjenza fis-soċjetà”. | Ir-realizzazzjoni ta’ ekonomija u soċjetà msejsa fuq l-għarfien tistrieħ fuq it-tisħiħ ta’ l-eċċellenza tar-riċerka Ewropea, iżda wkoll fuq l-użu aħjar tal-potenzjal għoli għar-riċerka li jeżisti madwar l-UE kollha kemm hi u li s’issa għadu mhux sfruttat. Sabiex tiġi ffaċilitata r-realizzazzjoni u l-iżvilupp tal-potenzjal tal-gruppi tar-riċerka fir-reġjuni ta’ konverġenza u fl-ibgħad reġjuni ta’ l-UE u biex dawn jikkompetu fuq il-livell internazzjonali, azzjonijiet iddedikati se jippermettu r-reklutaġġ ta’ riċerkaturi minn pajjiżi oħra ta’ l-UE, li jiġi ssekondat staff tar-riċerka u tal-ġestjoni, l-organizzazzjoni ta’ faċilitajiet ta’ evalwazzjoni u l-akkwist u l-iżvilupp ta' tagħmir tar-riċerka. Azzjonijiet bħal dawn se jgħinu fl-identifikazzjoni ta’ ħtiġijiet u opportunitajiet għat-tisħiħ ta’ ċentri eżistenti u emerġenti ta’ eċċellenza f’dawn ir-reġjuni, li jistgħu jintlaħqu minn fondi strutturali. Biex jissaħħaħ il-potenzjal tar-riċerka fir-reġjuni Ewropej, se jiġi pprovdut appoġġ għall-iżvilupp, madwar l-Ewropa, ta’ “raggruppamenti reġjonali ddedikati għar-riċerka” li jgħaqqdu universitajiet, ċentri ta’ riċerka, intrapriżi u awtoritajiet reġjonali. Għandhom jissaħħu s-sinerġiji bejn is-7 Programm ta’ Qafas, speċjalment il-programm tal-“Kapaċitajiet”, u l-politika reġjonali ta’ l-UE. Il-Kummissjoni sejra tipproponi Linji ta’ Gwida Strateġiċi tal-Komunità dwar il-koeżjoni, li sejrin juru kif l-awtoritajiet nazzjonali u reġjonali responsabbli mill-ġestjoni tal-programmi tal-Fondi Strutturali għandhom iqisu l-prijoritajiet fil-livell ta' l-UE. Ir-riċerka u l-iżvilupp (flimkien ma' l-innovazzjoni u l-edukazzjoni) huma temi ta’ prijorità skond l-għanijiet kollha tal-Fondi Strutturali, u għalhekk il-linji ta’ gwida se jkunu opportunità biex l-awtoritajiet li qed imexxu jitħeġġu jsegwu investimenti li jikkumplemetaw il-politika tar-riċerka ta' l-UE. Se jsir sforz kbir u wiesa' biex tiġi stimolata l-integrazzjoni iktar armonjuża ta’ l-impenn xjentifiku u teknoloġiku fin-nisġa soċjali Ewropea u biex jgħin fil-bini fil-prosperità ta’ soċjetà demokratika msejsa fuq l-għarfien. Il-bini ta’ ekonomija għall-għarfien huwa proġett li jeħtieġ appoġġ wiesa' mill-pubbliku. L-azzjoni ta' l-UE sejra, fost oħrajn, timmira li tiżviluppa politika koerenti u mudelli ta’ ggvernar pubbliċi għar-riċerka u l-iżvilupp, u għat-titjib u t-twessigħ tad-djalogu dwar ix-xjenza u t-teknoloġija. Se tiġi allokata enerġija partikolari biex jinġibdu lejn karrieri fix-xjenza u t-teknoloġija il-ġenerazzjonijiet iż-żgħar u n-nisa, kif ukoll biex id-dimensjoni sesswali tiġi integrata fir-riċerka. L-azzjoni ta’ riċerka ta’ l-UE, minħabba l-ambitu tagħha u l-proġett pożittiv orjentat lejn il-ġejjieni li tirrapreżenta, hija mezz privileġġat sabiex iċ-ċittadin jerġa jingħaqad mal-proġett ta' l-Unjoni bħala tali. | 3.5. Ir-razzjonalizzazzjoni ta’ l-istrumenti għall-iffinanzjar L-implimentaz-zjoni se tkun: - iktar razzjonali; - orjentata iktar lejn ir-riċerka milli lejn l-istrument ; | Is-6 Programm ta’ Qafas daħħal “strumenti” ġodda ta' ffinanzjar bil-ħsieb li jiżdied l-impatt ta’ l-iffinanzjar tar-riċerka ta’ l-UE fuq l-attivitajiet ta’ riċerka fl-Ewropa, u sabiex jgħin fl-istrutturar taż-Żona Ewropea tar-Riċerka. Ir-riżultati pożittivi ta’ din l-innovazzjoni, flimkien mal-ħtieġa li jiġu evitati tibdiliet frekwenti fil-mod ta’ kif l-UE tiffinanzja r-riċerka, huma argumenti favur iż-żamma ta’ livell għoli ta’ kontinwità rigward il-mezzi ta' l-iffinanzjar u l-konsolidazzjoni ta' l-impatt tagħhom fuq l-istrutturar. Fl-istess ħin, l-esperjenza miksuba mis-6 Programm ta’ Qafas turi li miżuri jistgħu u għandhom jittieħdu biex itejbu mhux biss l-implimentazzjoni prattika ta’ dawn l-iskemi, iżda anke l-preżentazzjoni u t-tfassil tagħhom. Ġiet iddefinita strateġija ġdida, msejsa fuq ir-rakkomandazzjonijiet tal-bord ippresedut mis-Sur Ramon Marimon u fuq l-Evalwazzjoni ta’ Ħames Snin tal-Programm ta’ Qafas mill-bord ippresedut mis-Sur Erkki Ormala, li se tippermetti li jintlaħqu b'mod iktar faċli, effiċjenti u flessibbli l-għanijiet politiċi tal-politika tar-riċerka ta’ l-UE. Sabiex il-kategoriji differenti ta’ l-azzjonijiet jiġu appoġġati, se jintuża sett iżgħar ta’ “skemi ta’ ffinanzjar” iktar sempliċi, li jistgħu jintużaw weħidhom jew flimkien, b’aktar flessibilità u libertà. Minflok ma jiġu mdaħħla ma’ l-“istrumenti”, l-għanijet tar-riċerka u l-għanijiet tal-politika tar-riċerka, fosthom dawk li jimmiraw li jirristrutturaw l-isforzi għar-riċerka, se jkun stipulati b’mod ċar u espliċitu fil-programmi ta’ ħidma. Se jiġu definiti l-miri xjentifiċi, l-ambitu ta’ l-attivitajiet u l-indikazzjonijiet tar-riżultati previsti għal kull suġġett li dwaru tkun qed issir is-sejħa għall-proposti. Il-programmi ta’ ħidma jistgħu jispeċifikaw ukoll it-tip ta’ skema ta’ ffinanzjar li trid tintuża u indikazzjoni tal-baġit disponibbli. | 3.6. “Tinqata' l-burokrazija”: is-simplifikar ta’ l-operazzjoni tal-programmi u l-iżgurar ta' valur aħjar għall-flus - u SSIMPLIFIKATI drastikament għas-servizz tar-riċerkaturi u l-innovaturi | Il-ħtieġa għas-simplifikar kienet il-messaġġ li ingħata l-iktar ta' spiss fil-konsultazzjoni dwar il-futur tal-politika għar-riċerka ta’ l-UE. L-espansjoni ta’ l-ambitu, il-firxa u l-volum ta’ l-azzjoni ta' l-UE fir-riċerka teħtieġ, bħala kundizzjoni sine qua non, simplifikar sostanzjali u razzjonalizzazzjoni tal-mod ta’ kif jaħdem il-Programm ta’ Qafas. Dan ser jinkiseb billi: Jitnaqqas il-piż tar-regoli u proċeduri amministrattivi u finanzjarji, jitnaqqas in-numru ta’ talbiet lill-parteċipanti, u jitnaqqas il-volum tax-xogħol tal-karti u l-ħin meħtieġ għat-tnedija tal-proġetti. L-attitudni ġenerali tkun waħda ta’ fiduċja fir-riċerkaturi. Miżuri speċifiċi se jipprovdu għal iktar awtonomija għall-konsorzji, is-simplifikar tal-kontrolli tal-Kummissjoni u l-konċentrazzjoni ta' dawn fuq il-verifika tar-riżultati ex post iktar milli fuq kontrolli ex ante, u b’hekk jitnaqqsu t-talbiet għall-informazzjoni u r-rappurtar. Se jinkludu wkoll: reġistrazzjoni elettronika sabiex jevitaw li l-parteċipanti jintalbu li jagħtu l-istess informazzjoni iktar minn darba; l-użu estensiv tal-proċedura għat-tressiq tal-proposti f’żewġ stadji: u razzjonalizzazzjoni u taqsir tal-proċess ta’ konsultazzjoni permezz ta’ konċentrazzjoni tax-xogħol tal-kumitati tar-rappreżentanti nazzjonali fuq l-eżaminazzjoni u l-approvazzjoni tal-programmi ta’ ħidma kollha; Tittejjeb is-skema finanzjarja u l-modalitajiet ta’ l-iffinanzjar permezz ta’ sistema iktar sempliċi għall-kalkolu u l-ħlas tal-kontribut finanzjarju u l-kontroll ta’ l-użu tal-flus; ir-razzjonalizzazzjoni u s-simplifikar tal-forom tal-kontributi finanzjarji tal-Komuinità; is-simplifikar tad-definizzjoni tan-nefqiet eliġibbli u r-rata ta’ appoġġ skond l-attivitajiet. Għal dan il-għan huwa propost, fost miżuri oħra, li fejn ikun possibli jiġi estiż l-użu ta’ l-iffinanzjar permezz ta’ somom sħaħ li jitħallsu f’daqqa u li jitneħħew il-mudelli tar-rappurtar ta’ l-infiq; Is-simplifikar tal-preżentazzjoni u l-linġwaġġ użat fid-dokumenti kollha marbutin mal-Programm ta’ Qafas (deċiżjonijiet legali, annessi tekniċi, programmi ta’ ħidma, sejħiet għall-proposti, kuntratti eċċ.) u t-titjib tal-kommunikazzjoni f’kull livell. Sabiex jiġi żgurat li l-miżuri jirrispondu għall-ħtiġijiet tal-parteċipanti u jiksbu l-effett mixtieq, il-Kummissjoni se tevalwa b'konsistenza l-miżuri ta’ simplifikar permezz ta’ grupp sperimentali ta’ entitajiet ta’ riċerka żgħar, bħalma huma kumpaniji żgħar u timijiet universitarji. Dawn huma dawk li għandhom l-aktar x'jirbħu mis-simplifikar, kif ukoll dawk il-gruppi li ma tantx kienu preżenti s’issa, bħar-riċerkaturi minn universitajiet relativament ġodda, minn reġjuni inqas avvanzati u mill-Istati Membri ġodda. Is-simplifikar ta’ l-implimentazzjoni tal-Programm ta’ Qafas għal-benefiċċju tar-riċerkaturi turi r-rieda li dawn jingħataw livell ogħla ta’ awtonomija u flessibiltà bbażata fuq il-fiduċja, it-teħid tar-responsabbiltà proprja, u l-għoti ta' rendikont ta' l-għemil. Iktar ma din ir-rieda tinqasam bejn l-istituzzjonijiet kollha ta’ l-UE, iktar ikunu kbar il-passi lejn is-simplifikar. Il-miżuri tas-simplifikar se jimxu f'konformità mad-dispożizzjonijiet tar-Regolament Finanzjarju applikabbli għall-baġit ġenerali ta’ l-UE. Fi żmien qasir, il-Kummissjoni se tressaq proposti għalreviżjoni tar-Regolament Finanzjarju. | - 3.7. It-titjib kemm jista’ jkun tal-ġestjoni tal-Programm ta' Qafas Baġit irduppjat se jiġi mmexxi mill-istess għadd ta’ uffiċjali tal-Kummissjoni appoġġat minn ġestjoni esternalizzata biex b'hekk tiġi zġurata l-ġestjoni effiċjenti u l-valur massimu tal-flus għar-riċerka billi n-nefqa amministrattiva tinżamm taħt is-6% tal-baġit tar-riċerka. | Il-bidu ta’ Programm ta’ Qafas ġdid u ambizzjuż, li jintroduċi azzjonijiet ġodda u jsaħħaħ dawk li diġà jeżistu, jipprovdi opportunità biex jiġu rriveduti l-metodi tal-ġestjoni tal-Programm ta’ Qafas. Il-ġestjoni tal-Programm ta’ Qafas għandu tkun ibbażata fuq tliet prinċipji: L-effiċjenza fl-operat (valur għall-flus); Il-konċentrazzjoni tas-servizzi tal-Kummissjoni fuq il-ħidmiet tal-qalba tal-politika interna; Linji ċari u divizjonijiet tar-responsabbilità. Is-servizzi tal-Kummissjoni Ewropea dejjem setgħu jamministraw b’mod sħiħ u effiċjenti ż-żiedet sostanzjali ta’ baġit fil-Programmi ta’ Qafas ta’ qabel. Hemm raġunijiet qawwija għaliex il-Kummissjoni għandha tinżamm involuta fil-ġestjoni tal-programmi tar-riċerka, fosthom l-esperjenza unika u l-għarfien kumplessiv tax-xena tar-riċerka Ewropea, ir-rispons utli ħafna li tipprovdi għat-tfassil tal-politika tar-riċerka ta’ l-UE kif ukoll il-fiduċja li l-Istati Membri għandhom f’din il-formula li tiżgura l-assenza ta’ konsiderazzjonijiet ta’ ‘kumpens ġust’. Mandankollu, jista’ u għandu jkun hemm tibdil fis-7 Programm ta' Qafas. Il-Kummissjoni se tmexxi baġit irduppjat ta' l-R&D mingħajr żieda fil-membri ta' l-istaff tagħha. Se tipproponi li kull ħidma ammistrattiva u loġistika, i.e. li m'għandhiex x'taqsam mal-politika, issir minn servizzi barra mill-Kummissjoni. Bħala konsegwenza ta' dan, xi wħud mill-attivitajiet li bħalissa twettaq hi se jiġu esternalizzati taħt ir-resposabbiltà tal-Kummissjoni, b’mod partikolari dawk il-ħidmiet li joħolqu għadd kbir ta’ operazzjonijiet żgħar, mingħajr ma’ jroddu rispons sinifikanti għad-definizzjoni tal-programmi u l-politika. B’din l-istrateġija, parti importanti tal-baġit għas-7 Programm ta’ Qafas, li jirrapreżenta numru kbir ta’ tranżazzjonijiet amministrattivi, se tiġi ġestita minn Aġenzija Eżekuttiva[8], b’mod partikolari l-azzjonijiet Marie Curie, l-appoġġ għall-SMEs, kif ukoll ħidmiet amministrattivi konnessi ma’ proġetti RTD oħra, inkluż il-proġetti kollaborattivi ta’ riċerka. Din l-istrateġija se tittieħed ukoll għall-implimentazzjoni ta’ l-attivitajiet tal-Kunsill Ewropew tar-Riċerka (ERC), taħt l-iggvernar ta’ grupp ta’ xjenzati eminenti. B’dan il-mod, se tiżgura tnedija bla tfixkil u tgħin lill-ERC jistabbilixxi l-livell ta’ awtonomija u viżibilità, ir-responsabbiltà u t-trasparenza li jiddeterminaw il-kredibilità tiegħu. Hekk kif l-ERC ikun wera’ x'jiswa, u fid-dawl ta' l-opportunitajiet biex isaħħaħ l-impatt tiegħu, pereżempju bil-mobilizzazzjoni ta’ l-iffinanzjar nazzjonali, il-Kummissjoni se tikkunsidra li tħalli li l-ERC jsir struttura legalment indipendenti, pereżempju ibbażat fuq l-artikolu 171 tat-Trattat. Għall-inizjattivi fuq skala kbira (ibbażati b’mod partikolari fuq l-artikoli 169 u 171 tat-Trattat), kif ukoll fil-każ tal-kontributi ta’ l-UE għal-koordinazzjoni u t-tnedija ta’ programmi nazzjonali, il-parteċipanti u l-partijiet interessati infushom jiġġestixxu il-fondi allokati. Dawn il-miżuri, meħuda flimkien mas-simplifikar, se jħallu lill-Kummissjoni żżomm l-infiq amministrattiv taħt ir-rata ta’ 6 % tal-baġit għar-riċerka li kien stabbilit għas-Sitt Programm ta’ Qafas. Jipprovdu wkoll l-aħjar garanzija biex jiżguraw l-implimentazzjoni effiċjenti tal-Programm ta’ Qafas b’attenzjoni xierqa għat-trasparenza u r-responsabbiltà. Fid-dawl ta’ l-esperjenza miksuba matul is-7 Programm ta’ Qafas , din l-istrateġija tista’ progressivament tiġi mkabbra jew riveduta. | - 4. BAĠIT TA' RIĊERKA LI JISSODISFA L-AMBIZZJONI TA’ L-UE Li jiġi rduppjat il-baġit ta’ l-UE mhijiex għażla, iżda ħtieġa: | Id-deċiżjoni dwar il-baġit għas-7 Programm ta’ Qafas se jkun test ta’ kredibbilità li se juri kemm l-UE hija serja dwar it-twettiq ta' l-ambizzjonijiet tagħha ta' Liżbona skond ir-reviżjoni ad interim. Waqt li tfakkar iż-żewġ komunikazzjonijiet dwar il-perspettivi finanzjarji ta’ Frar u Lulju 2004[9], il-Kummissjoni tipproponi li tirdoppja l-baġit tar-riċerka ta’ l-UE. Hija tagħmel hekk fuq il-bażi ta’ l-argumenti, ilkoll meqjusa bir-reqqa, li ġejjin: | 4.1. L-ambitu mwessa' ta’ l-azzjonijiet tal-PQ, li jgawdi appoġġ wiesa', jeħtieġ l-irduppjar ta’ l-iffinanzjar. - għar-rispons tal-potenzjal enormi xjentifiku u id-domanda fl-Ewropa; | It-tnedija ta’ inizjattivi ġodda essenzjali waqt li jissaħħu azzjonijiet eżistenti ta’ impatt u valur miżjud rikonoxxut, teħtieġ żieda sinifikanti fl-iffinanzjar tal-UE għar-riċerka . Dan m’għandux jitqies bħala infiq, iżda bħala l-aħjar investiment possibbli fil-futur ta' l-Ewropa. Għal xi żmien, in-numru eċċessiv ta’ applikazzjonijiet għall-Programmi ta’ Qafas wasslu għar-rifjut ta’ numru kbir ta’ proġetti ta’ l-ogħla kwalità, sempliċement minħabba n-nuqqas ta’ riżorsi. Dawn jeħtieġu dimensjoni ġdida ta’ ffinanzjar biex tintemm din it-telfa kbira ta' potenzjal ta' riċerka. Fl-istess waqt, hemm raġunijiet sostanzjali sabiex jinfirex l-ambitu tal-Programm ta’ Qafas sabiex jiġu indirizzati aħjar l-oqsma ta’ importanza ewlenija jew emerġenti. | 4.2. It-tisħiħ fl-iffinanzjar tal-PQ għandu jagħti spinta lill-investimenti nazzjonali u privati -biex jgħin li tintlaħaq il-għan tat-3%; - biex jintuża l-effett qawwi tiegħu ta’ amplifikazzjoni fuq l-investiment privat; | F’paralleli ma’ l-isforzi mkabbra ta’ l-Istati Membri ta’ l-UE, l-irduppjar tal-fondi taħt il-PQ7 se jkollu rwol doppju fl-ilħiq tal-mira ta’ Barċellona li jintnefaq 3% tal-PGD fuq ir-riċerka u l-iżvilupp. Se jibgħat messaġġ qawwi dwar l-importanza li jiżdied b’mod serju l-investiment pubbliku u privat għall-R&D madwar l-Ewropa kollha f'konformità mal-miri ta' Liżbona u Barċellona. L-irduppjar tal-baġit tal-Programm ta’ Qafas se jwassal l-infiq pubbliku għall-R&D fl-UE25 għal-livell ta' 0.96% tal-PGD, qrib tal-mira ta’ l-1% , u se jagħti spinta kbira lill-Istati Membri biex iġeddu l-isforzi tagħhom. Dan il-iffinanzjar se jkollu effett qawwi ta’ amplifikazzjoni fuq l-investimenti privati fir-riċerka u l-iżvilupp. Kull € 1 ta’ nfiq pubbliku fl-R&D jwassal għal € 0.93 ta’ investiment min naħa ta' azjendi fil-qasam. Dan l-effett kumulattiv huwa normalment iktar evidenti għall-iffinanzjar ta’ l-UE milli għall-iffinanzjar nazzjonali, minħabba l-effetti ekonomiċi ogħla ta’ multiplikazzjoni li ġejjin min-natura ta’ kollaborazzjoni transnazzjonali tal-proġetti ffinanzjati mill-UE, mit-tnaqqis tar-riskju kummerċjali permezz tal-parteċipazzjoni ta’ operaturi industrijali ewlenin ta’ l-UE u ta’ l-isforzi li saru biex jiggarantixxu t-tixrid tar-riżultati u l-applikazzjoni tas-soluzzjonijiet fl-UE kollha. L-irduppjar ta’ l-iffinazjar se jkabbar il-fiduċja fost l-azjendi li l-Ewropa tirrispetta l-impenji tagħha u toffri futur promettenti. | 4.3. L-irduppjar ta’ l-investiment R&D se jippermetti li l-UE tilqa’ sfidi ġodda xjentifiċi u teknoloġiċi. - biex tilqa’ sfidi globali; | L-ispejjeż għar-riċerka qegħdin jogħlew, b’mod partikolari minħabba li qed jintużaw strumenti u infrastrutturi għaljin. Għalhekk, jinħtieġ appoġġ ikbar sabiex jinkisbu impatti ta’ l-istess livell li kiemu nkisbu fil-programmi ta’ qafas preċedenti. Qed jinbtu oqsma ġodda fix-xjenza u dawn għandhom jingħataw appoġġ finanzjarju taħt il-PQ. Dawn huma oqsma tax-xjenza fejn fuq żminijiet twal wieħed jista' jieħu benefiċċji ekonomiċi kbar u li jeħtieġu riċerka li tqum il-flus u li hija ta’ riskju għoli, sal-punt li l-unika soluzzjoni raġjonevoli hija li jinqasmu r-riskji u r-riżultati tar-riċerka fuq il-livell ta’ l-UE. L-ebda Stat Membru waħdu ma jista’ jirrealizza l-ekonomija ta’ l-idroġenu u jwettaq fir-realtà l-fużjoni nukleari. | 4.4. Il-intervent ta’ l-UE huwa determinanti għall-effiċjenza u l-effikaċja tas-sistema tar-riċerka ta’ l-UE. - biex titnaqqas il-frammentazzjoni ta’ l-attività tar-riċerka u ta’ l-investimenti fir-riċerka; | Minħabba l-fatt li l-intervenzjoni fuq il-livell ta’ l-UE għandha valur miżjud qawwi u tirrispetta l-prinċipju tas-sussidarjetà, ħafna drabi tista' tkun metodu iktar effiċjenti u effettiv ta’ kif jintefqu flus il-poplu fuq ir-riċerka. L-iffinanzjar tar-riċerka Ewropea tippermetti li tinbena massa kritika ta’ riżorsi, li l-għarfien u l-faċilitajiet jitqassmu fost ħafna pajjiżi, li jiġi stimolta it-tixrid tar-riżultati madwar il-UE kollha, li jiġi pprovdut mekkaniżmu iktar effikaċi biex issir ir-riċerka marbuta ma’ l-isfidi tal-politika pan-Ewropea (bħat-tibdil fil-klima jew is-sikurezza ta’ l-ikel). Iktar riċerka fil-livell ta’ l-UE tfisser inqas frammentazzjoni ta’ l-isforzi permezz ta’ koordinazzjoni iktar stretta, diffużjoni ikbar u eċċellenza superjuri permezz tal-kompetizzjoni. Fl-UE madwar 94% ta’ l-iffinanzjar pubbliku għall-R&D huwa allokat fuq il-livell nazzjonali, filwaqt li fl-Istati Uniti l-biċċa l-kbira ta’ l-appoġġ mill-gvern għall-R&D jiġi deċiż fuq il-livell federali. | 4.5. PQ7 ikbar se jġedded l-istrateġija ta’ Liżbona - u jsaħħaħ it-tkabbir ekonomiku u l-impjiegi. | L-impatt ta’ l-irduppjar tal-baġit tar-riċerka ta’ l-UE fuq it-tkabbir ekonomiku għall-UE kollha kemm hi huwa deciżament pożittiv. Il-mudelli ekonomiċi użati biex jivvalutaw l-impatt tas-Seba’ Programm ta’ Qafas[10] propost juru li l-irduppjar tal-baġit se jipproduċi tkabbir addizzjonali kull sena li jwassal għaż-żieda prevista fil-livell tal-PGD ta’ bejn 0.5% u 1.1% fl-2030 (b'żieda fuq ix-xenarju business-as-usual ta' tkabbir moderat fl-iffinanzjar tal-PQ). Skond dawn il-mudelli, fl-istess perjodu dan mistenni joħloq madwar miljun post tax-xogħol iktar u jkabbar il-kompetittività ta’ l-UE: sas-sena 2030, l-esportazzjoni ta' l-UE lejn il-pajjiżi terzi se tiżdied b’madwar 0.6%, waqt li l-importazzjoni tonqos sa 0.3% b'żieda fuq ix-xenarju business-as-usual ta' tkabbir moderat fl-iffinanzjar tal-PQ. F’termini ta’ impatti soċjali, programm ta’ qafas imsaħħaħ jwassal għal avvanzi akbar f’oqsma bħalma huma s-saħħa, is-sikurezza, il-valorizzazzjoni tal-kapital uman u l-ħolqien ta’ suq Ewropew għall-ħaddiema ta’ l-għarfien. F'termini ta’ impatti ambjentali, il-programm ta’ qafas se jgħin biex itejjeb il-ġestjoni tar-riżorsi naturali, l-identifikazzjoni ta' teknoloġiji li jkunu vantaġġjużi minn kull aspett, u għall-progress fl-għarfien u t-tbassir tal-fenomeni ambjentali. | 5. IL-KONFORMITÀ MAL-"MIRI TA’ LIŻBONA” Huwa diffiċli li wieħed jilħaq il-miri ta’ Liżbona mingħajr żieda sostanzjali fl-infiq “iddestinat biex jagħti inċentiv għall-investimenti u t-tkabbir” fil-livell ta’ l-UE. Bħala tali, huwa meħtieġ l-iżvilupp, fi ħdan Żona Ewropea tar-Riċerka kompletament operattiva, ta’ politika Ewropea tajba fl-oqsma tar-riċerka, it-teknoloġija u l-innovazzjoni. Is-7 Programm ta’ Qafas huwa maħsub li jsir il-ġebla tax-xewka fil-bini ta' ekonomija ta’ l-għarfien Ewropea. Għall-ewwel darba se jkopri perjodu ta’ seba’ snin - dan jagħti perspettiva u saħħa ġdida, b'mod partikolari minħabba is-sinkronizzazzjoni u r-rabtiet mill-qrib ma' l-azzjonijiet kollha ta' appoġġ għat-tkabbir fil-perspettivi finanzjarji ġodda. Fuq il-bażi ta’ evalwazzjoni esterna , il-Kummissjoni tista', nofs triq fil-programm ta' Qafas, tipproponi emendi għalih u teżamina mill-ġdid l-arranġamenti tal-ġestjoni tiegħu. Tul ta’ żmien itwal, mal-possibilità li ssir reviżjoni nofs triq fil-programm ta' qafas, flimkien jiggarantixxu sew għall-kontinwità kif ukoll il-flessibiltà. Is-7 Programm ta’ Qafas, b’livell xieraq ta' riżorsi, issimplifikat u adegwat għall-ħtiġijiet tar-riċerkaturi fl-implimentazzjoni tiegħu, ikollu rwol ewlieni fil-bini ta' l-ERA ta’ l-għarfien għat-tkabbir. | Is-7 Programm ta’ Qafas tal-Komunità Ewropea (KE) (L-ammont globali massimu[11] (f'EUR miljun), ishma rispettivi u analiżi indikattiva, 2007-2013) | - | Temi | Is-Saħħa | Il-Bijotekno-loġija, l-Ikel, l-Agrikoltura | L-Informatika | Nano- Materjali, Produzzjoni |L-Enerġija |L-Ambjent |It-Trasport |Ir-Riċerka Soċjo-ekonomika |Is-Sigurtà u l-Ispazju | | | KOOPERAZ-ZJONI | L-użu tal-mekkaniżmi kollha ta' l-iffinanzjar, inkluża l-kooperazzjoni internazzjonali | 8 317 |2 455 |12 670 |4 832 |2 931 |2 535 |5 940 |792 |3 960 | 44 432 | | IDEAT | | | | Kunsill | Ewropew |Tar-Riċerka | | 11 862 | | NIES | | | | Azzjonijiet |Marie |Curie | | 7 129 | | | Infrastrutturi ta’ Riċerka | | | | | | | | | | 3 961 | | | Riċerka għall-benefiċċju ta’ l-SMEs | | | | | | | | | | 1 901 | | | Reġjuni ta’ l-għarfien | | | | | | | | | | 158 | | KAPAĊITAJIET | Potenzjal tar-Riċerka | | | | | | | | | | 554 | | | Ix-Xjenza fis-Soċjetà | | | | | | | | | | 554 | | | Kooperazzjoni Internazzjonali | | | | | | | | | | 358 | | JRC | | | | (JRC) Ċentru | Konġunt |Tar-Riċerka | | | | | 1 817 | | TOTAL KE | | | | | | | | | | Total |72 726 | | EURATOM (2007-2011)[12] | | | | | | | | | | | 3 092 | | [1] “Niffaċċaw l-Isfida: L-istateġija ta' Liżbona għat-Tkabbir Ekonomiku u l-Impjiegi”, Novembru 2004. [2] P6_TA-PROV(2005)0077. [3] COM (2004) 353 tas-16.6.2004 [4] Għandhom mnejn jinħtieġu regoli speċifiċi għall-implimentazzjoni f’dawn l-oqsma. [5] “Il-Programm ta’ Qafas se jiġi implimentat permezz ta’ programmi speċifiċi żviluppati fi ħdan kull attività (…)” [6] “Fl-implimentazzjoni tal-programm ta' qafas, il-Komunità tistà, bi ftehim ma’ l-Istati Membri ikkonċernati, tipprovdi għall-parteċipazzjoni fil-programmi ta’ riċerka u żvilupp mnedija minn għadd ta’ Stati Membri, li tinkludi l-parteċipazzjoni fl-istrutturi maħluqa għat-twettiq ta’ dawk il-programmi.” [7] “Il-Komunità tista twaqqaf ħidmiet konġunti jew kwalunkwe struttura oħra meħtieġa għat-twettiq effiċjenti tal-programmi Komunitarji tar-riċerka, l-iżvilupp teknoloġiku u ta’ dimostrazzjoni.” [8] Aġenziji eżekuttivi huma strutturi ta’ ġestjoni li l-Kummissjoni, taħt ir-risponsabbiltà tagħha stess, tista’ tagħtihom il-ħidmiet li għandhom x’jaqsmu mal-ġestjoni tal-programmi tal-Komunità. L-istatut ta’ l-aġenziji eżekuttivi huwa definit mir-Regolament tal-Kunsill (KE)58/2003 tad-19 ta’ Diċembru 2003. [9] COM (2004) 101 tas-26.02.2004 u COM (2004) 487 ta’ l-14.07.2004 [10] SEC (2005) 430 Valutazzjoni ta’ l-Impatt u evalwazzjoni ex-ante għall-proposta għall-Kunsill u d-deċiżjonijiet tal-Parlement Ewropew dwar is-7 Programm ta’ Qafas. [11] L-ammonti kollha fil-prezzijiet kurrenti kkalkulati fuq il-bażi ta' prezzijiet fissi ta’ l-2004. [12] Is-7 Programm ta’ Qafas tal-Komunità ta’ l-Enerġija Atomika Ewropea (Euratom) għall-attivitajiet ta’ riċerka nukleari u taħriġ (2007 - 2011) li jinkludi riċerka dwar l-enerġija mill-fużjoni, il-fissjoni nukleari u l-protezzjoni mir-radjazzjoni u l-attivitajiet nukleari tal-JRC. Il-baġit totali huwa ta’ EUR 3 092 miljun għal ħames snin, li EUR 539 miljun minnhom huma ddestinati għall-JRC.